Diari Oficial de la Generalitat Valenciana


Sumari del DOGV 2707, del 12-03-1996 (1996/837651)

ACORD de 5 de març de 1996, del Govern Valencià, pel qual s'encomana a l'Institut Valencià de Finances la gestió de suports a la inversió productiva i al finançament empresarial i s'autoritza el règim de lliurament dels fons necessaris per a aquest fi.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2707

Data del DOGV
:   12-03-1996

Secció del DOGV
:   ALTRES DISPOSICIONS

Número del document
:   1996/837651


Data del document
:   05-02-1996

Organisme emissor
:   Conselleria d'Economia i Hisenda

Tipus de document
:   Acord

ACORD de 5 de març de 1996, del Govern Valencià, pel qual s'encomana a l'Institut Valencià de Finances la gestió de suports a la inversió productiva i al finançament empresarial i s'autoritza el règim de lliurament dels fons necessaris per a aquest fi.   
El Govern Valencià, en la reunió del dia 5 de març de 1996, adoptà l'acord següent:  
El pressupost de despeses de la Generalitat Valenciana per al present exercici, dins del programa 724.10, Pla de Suport Empresarial, inclou, en els capítols VII i IV, sengles línies de subvenció denominades «Incentius a la inversió productiva» i «Ajudes al finançament de circulant», respectivament, dirigides a subvencionar els tipus d'interés de les operacions de crèdit que concerten les empreses, com a mesures per a fomentar el rellançament de la inversió empresarial i com a suport a les empreses amb dificultats econòmiques conjunturals.  
La gestió de les línies esmentades correspon, per raó de la matèria, a la Conselleria d'Economia i Hisenda; no obstant això, i a fi d'aconseguir una major eficàcia en la gestió d'aquestes, s'ha considerat que l'Institut Valencià de Finances, ens públic dependent de la Conselleria esmentada, és l'organisme adequat per a desenvolupar-les.  
En aquest sentit, i d'acord amb el que preveu l'article 15 de la Llei de Règim Jurídic de les Administracions Públiques i del Procediment Comú, es pretén articular l'actuació esmentada per mitjà de la institució de l'encomanda de gestió, per considerar que és la més convenient.  
Per això, i a proposta del conseller d'Economia i Hisenda, el Govern Valencià  
ACORDA  
Primer  
S'encomana a l'Institut Valencià de Finances la gestió dels incentius a la inversió productiva i les ajudes al finançament de circulant, instrumentades per mitjà de la subvenció al tipus d'interés de les operacions de crèdit que concerten les empreses radicades en la Comunitat Valenciana.  
Les operacions de crèdit susceptibles de ser subvencionades són:  
a) Les garantides amb aval de la Societat de Garantia Recíproca de la Comunitat Valenciana.  
b) Les formalitzades amb línies de crèdit de l'Institut Valencià de Finances.  
Segon  
L'encomanda a què fa referència aquest acord inclourà totes aquelles actuacions necessàries per a la bona fi de l'execució de les ajudes a la inversió productiva i al finançament de circulant, inclòs el control i el seguiment de l'ús d'aquestes pels beneficiaris, excepte les relatives als actes que recullen les bases de la convocatòria, la concessió de les subvencions i la resolució, si escau, dels recursos administratius que es pogueren plantejar.  
Tercer  
S'autoritza la Conselleria d'Economia i Hisenda perquè efectue el lliurament, en favor de l'Institut Valencià de Finances, dels fons, pressupostats anualment, a què fa referència aquesta encomanda d'acord amb el sistema previst en l'article 47 bis de la Llei d'Hisenda Pública de la Generalitat Valenciana, introduït per la Llei de la Generalitat Valenciana 8/1995, de 29 de desembre, de Mesures Fiscals, Administratives i d'Organització de la Generalitat Valenciana.  
Quart  
L'encomanda a què fa referència aquest acord es refereix a les subvencions que es concedisquen durant els exercicis 1996, 1997, 1998 i 1999, i la seua gestió concreta no podrà estendre's més enllà de l'exercici 2.000, sense perjudici que, de mutu acord de les parts i amb caràcter exprés, puga acordar-se'n la pròrroga per un termini determinat.  
Cinqué  
La Conselleria d'Economia i Hisenda i l'Institut Valencià de Finances es mantindran constantment i recíprocament informats sobre l'estat de tramitació i execució de les ajudes a què fa referència aquesta encomanda. A aquest efecte, cadascun dels òrgans afectats nomenarà un representant responsable de coordinar les actuacions de tots dos en la matèria.  
Sisé  
S'autoritza la Conselleria d'Economia i Hisenda per a dictar les disposicions que siguen necessàries per a l'aplicació i el desplegament del que disposa aquest acord.  
València, 5 de març de 1996  
El conseller secretari del Govern Valencià,  
JOSÉ JOAQUíN RIPOLL SERRANO